เก็งกำไร 8 บจ.เด็ด SET ไซด์เวย์
ดัชนีหุ้นไทย (SET) วันนี้มีแนวโน้มแกว่งไซด์เวย์ และซึมตัวลงเล็กน้อยตามตลาดต่างประเทศ ขณะที่ตลาดยังรอความชัดเจนจากสหรัฐฯเรื่องแผนปฏิรูปภาษี การลงทุนแนะนำทยอยซื้อกลุ่มธนาคาร, ค้าปลีก และท่องเที่ยว
29 พ.ย. 2560

ข่าวหุ้นธุรกิจออนไลน์ รายงาน เช้านี้ ณ เวลา 9.35 น. ค่าเงินบาทอยู่ที่ 32.66 บาทต่อเหรียญ ขณะที่ตลาดหุ้นเอเชียปรับตัวลง เนื่องจากนักลงทุนยังคงวิตกกังวลเกี่ยวกับมาตรการควบคุมความเสี่ยงทางการเงินของรัฐบาลจีน
นักวิเคราะห์มองดัชนีหุ้นไทย (SET) วันนี้มีแนวโน้มแกว่งไซด์เวย์ และซึมตัวลงเล็กน้อยตามตลาดต่างประเทศ ขณะที่ตลาดยังรอความชัดเจนจากสหรัฐฯเรื่องแผนปฏิรูปภาษี การลงทุนแนะนำทยอยซื้อกลุ่มธนาคาร, ค้าปลีก และท่องเที่ยว หุ้นเด่นเลือก BBL, TMB, KTB, CPALL, BJC, ROBINS, AOT และ AAV 
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยถึงตลาดหุ้นไทยเช้านี้ (27 พ.ย.) คาดว่าจะแกว่งไซด์เวย์ และซึมเล็กน้อย โดยตลาดหุ้นในภูมิภาคเอเชียเช้านี้ส่วนใหญ่ติดลบ เนื่องจากต่างรอดูปัจจัยจากนอกประเทศ ในเรื่องแผนปฏิรูปภาษีของสหรัฐฯที่วุฒิสภาจะพิจารณาและโหวตเสียงในวันที่ 30 พ.ย.นี้ ซึ่งถ้าแผนผ่านได้จะทำให้ตลาดฯปรับตัวขึ้น
นอกจากนี้ จะมีการประชุมกลุ่มประเทศผู้ส่งออกน้ำมัน (OPEC) ในวันที่ 30 พ.ย.นี้ด้วยเช่นกัน ซึ่งหากผลออกมายืดระยะเวลาลดกำลังการผลิตน้ำมัน เชื่อว่าจะทำให้ตลาดฯปรับตัวขึ้นได้ไม่มาก เพราะตลาดฯได้ตอบรับไปแล้ว และเมื่อคืนที่ผ่านมาราคาน้ำมันก็เริ่มลงเล็กน้อย
อย่างไรก็ตาม ตลาดบ้านเรามีแนวโน้มได้รับแรงหนุนจากปัจจัยในประเทศจากที่เริ่มมีแรงซื้อจากองทุน LTF, RMF ทำให้เชื่อว่าตลาดฯคงจะปรับตัวลงลึก และในวันที่ 30 พ.ย.นี้ MSCI จะมีการปรับน้ำหนักลงทุนหุ้นไทยน่าจะช่วยหนุตลาดฯได้บ้าง นอกนั้นยังไม่เห็นปัจจัยใหม่อะไรเข้ามา พร้อมให้แนวรับ 1,687 จุด ส่วนแนวต้าน 1,704 จุด
บล.แอพเพิล เวลธ์ ระบุในบทวิเคราะห์ (27 พ.ย.) ประเมินดัชนี SET ทรงตัวโดยมีแนวรับ 1,680 – 1,690 จุด และมีแนวต้าน 1,705 – 1,710 จุด แนะนำทยอยซื้อกลุ่มธนาคาร BBL, TMB, KTB / กลุ่มค้าปลีก CPALL, BJC, ROBINS /กลุ่มท่องเที่ยว AOT, AAV